
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 7 septembrie 2010               

PL-x  408/2010                     


AVIZ
asupra proiectului de Lege privind aprobarea Ordonanţei de urgenţă a Guvernului nr. 48/2010 pentru modificarea şi completarea unor acte normative din domeniul sănătăţii în vederea descentralizării
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 48/2010 pentru modificarea şi completarea unor acte normative din domeniul sănătăţii în vederea descentralizării, trimisă cu adresa Pl-x 408 din 1 septembrie 2010 şi înregistrată cu nr. 31/688 din 2 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a adoptat proiectul de lege în şedinţa din 24 august 2010, cu respectarea prevederilor articolului 76 alin. (2) din Constituţia României, republicată.

Proiectul de lege are ca obiect de reglementare modificarea şi completarea unor acte normative din domeniul sănătăţii în vederea descentralizării, intervenţiile legislative vizând, potrivit Notei de fundamentare, “creşterea implicării autorităţilor administraţiei publice locale în coordonarea activităţii spitalului şi stabilirea cadrului legal pentru gestionarea eficientă a asistenţei medicale acordată în unele unităţi sanitare cu paturi”. Totodată, este propusă stabilirea unei noi clasificări a spitalelor, în funcţie de competenţe, precum şi a modalităţii de plată a obligaţiilor restante la furnizorii de medicamente, materiale sanitare şi utilităţi.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  7 septembrie 2010.

Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.656 din 28.05.2010. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative.

În raport de obiectul şi conţinutul reglementării, proiectul de lege  face parte din categoria legilor ordinare. 
                          PREŞEDINTE,                                 SECRETAR,

                          Daniel BUDA                          Gabriel ANDRONACHE

Expert, Iuliana Fuiorea

